শিক্ষক দিবসে প্রাক্তন শিক্ষকদের বাড়িতে সম্মান জানাতে গেলেন তৃণমূলের ২ জনপ্রতিনিধি

পূর্ব বর্ধমান: শিক্ষক দিবস (Teachers’ Day) মানেই শিক্ষাগুরুদের প্রতি শ্রদ্ধা নিবেদন। আর সেই আবেগকেই বাস্তব রূপ দিতে বিশেষ উদ্যোগ নিলেন জামালপুরের (Jamalpur) দুই জনপ্রতিনিধি। তৃণমূল কংগ্রেসের (TMC) ব্লক সভাপতি তথা পঞ্চায়েত সমিতির পূর্ত কর্মাধক্ষ্য মেহেমুদ খাঁন এবং পঞ্চায়েত সমিতির সহ-সভাপতি ভূতনাথ মালিক—দু’জনেই বেড়ুগ্রাম আচার্য্য গিরিশ চন্দ্র বসু বিদ্যাপীঠের প্রাক্তন ছাত্র।

বিদ্যালয় জীবনের স্মৃতি তাঁদের কাছে আজও টাটকা। সেই ফেলে আসা দিনগুলির মতোই অবিস্মরণীয় তাঁদের শিক্ষকরাও। তাঁদের কথায়, শিক্ষকেরাই মানুষ গড়ার কারিগর। তাঁদের হাত ধরেই ডাক্তার, উকিল, সরকারি আধিকারিক, সমাজসেবী—অসংখ্য মানুষ তৈরি হয়। আজ নিজেদের প্রতিষ্ঠা ও সমাজে অবদানের পেছনে শিক্ষকদের অবদানই সবচেয়ে বড় বলে মনে করেন তাঁরা।

আরও পড়ুন: বালুরঘাটে আসছে রঘু ডাকাত সিনেমার টিম

শিক্ষক দিবস উপলক্ষে এদিন মেহেমুদ খাঁন ও ভূতনাথ মালিক তাঁদের সময়ের চার প্রাক্তন শিক্ষক—শেখ গোলাম এহিয়া, শেখ শামসুদ্দিন, শক্তি প্রসাদ ধারা ও পরেশ চন্দ্র দত্ত—এর বাড়ি পৌঁছে যান। তাঁদের হাতে ফুলের তোড়া, একটি কলম, মিষ্টির প্যাকেট ও পাজামা তুলে দিয়ে প্রণাম জানান।

প্রাক্তন ছাত্রদের এমন উদ্যোগে আপ্লুত হয়েছেন শিক্ষকরা। তাঁদের মতে, ছাত্ররা সমাজে বড় কিছু করলেও যদি শিক্ষকদের কথা না ভোলেন, তবে সেটাই প্রকৃত সম্মান। শিক্ষক দিবসের এই দিনে দুই জনপ্রতিনিধির উদ্যোগ সমাজে এক অনন্য দৃষ্টান্ত স্থাপন করল বলেই মনে করছে এলাকাবাসী।