৭৪ বছরেও অপার মনোবল! সাইকেলে চড়ে মহাকুম্ভে পাড়ি বৃদ্ধের

পূর্ব বর্ধমান: পূর্ব বর্ধমানের (East Bardwan) কালনা (Kalna) থেকে সাইকেলে মহাকুম্ভের উদ্দেশ‍্যে যাত্রা করেছেন ৭৪ বছরের প্রভাত দাস। তার সাইকেলে রয়েছে কংগ্রেসের দলীয় পতাকা। গত ২২ তারিখে যাত্রা শুরু করে শনিবার তিনি পশ্চিম বর্ধমানের আসানসোলে পৌঁছান। রাতে তিনি দক্ষিণা কালী বাড়িতে আশ্রয় নেন। রবিবার সকালে ১৯নম্বর জাতীয় সড়ক ধরে পশ্চিমবাংলা ও ঝাড়খন্ড সীমানা ডুবুর্ডিহী চেকপোস্ট পৌঁছান ফের তিনি যাত্রা শুরু করেন। লক্ষ‍্য ২৬ শে ফেব্রুয়ারি মহাকুম্ভে পৌঁছে শাহী স্নানে অংশ গ্রহণ। তবে মূল লক্ষ‍্য তারা পাঞ্জাবে পৌঁছানো।

যেখানে কৃষকেরা তাদের অধিকারের দাবিতে আন্দোলন করছেন। তিনি মূলত পশ্চিম বাংলার কৃষকেরা কেমন আছেন ও তাদের সুবিধা অসুবিধার বার্তা পৌঁছে দিতে চান ওই কৃষক আন্দোলনে। একই সাথে ভারতের স্বাধীনতা রক্ষা ও তথ‍্য জানার অধিকার আইন রক্ষার বিষয়েও জনগণকে সচেতন করতে চান। এই ব‍্যক্তি সমাজ সেবার সাথে যুক্ত।

আরও পড়ুন: কল্যাণী মেলায় মর্মান্তিক দুর্ঘটনা, মৃত ১

এলাকায় কৃষকদের অভাব অভিযোগ দূর করার স্বার্থে এক বেসরকারি সংস্থার সাথেও যুক্ত রয়েছেন তিনি বলে যানান । রাহুল গান্ধীর পাহাড় থেকে সাগর পদযাত্রাতেও অংশ গ্রহণ করে তিনি কোহিমা থেকে কিষাণগঞ্জ পর্যন্ত পৌঁছে ছিলেন। পরে পারিবারিক কারনে বাড়ি ফিরতে হয়েছিল তাকে। মুম্বাই পর্যন্ত না পৌঁছানোর আক্ষেপ মেটাতেই তিনি পুনরায় সাইকেলে মহাকুম্ভ ও পাঞ্জাবের উদ্দেশ‍্যে রওনা দিয়েছেন।